*Toshkent davlat yuridik*

*universiteti rektorining*

*2024-yil \_-martdagi*

*\_-sonli buyrug‘iga*

*1-ilova*

**Toshkent davlat yuridik universitetida axborot siyosatini takomillashtirish, ochiqlikni ta’minlash hamda universitetning ijobiy imijini shakllantirish to‘g‘risida**

**NIZOM**

**I. Umumiy qoidalar**

1.1. Oʻzbekiston Respublikasi Prezidentining 2020-yil 29-apreldagi PF-5987-son “Oʻzbekiston Respublikasida yuridik taʼlim va fanni tubdan takomillashtirish boʻyicha qoʻshimcha chora-tadbirlar toʻgʻrisida”gi Farmoniga muvofiq bugungi kunda Toshkent davlat yuridik universitet (keyingi o‘rinlarda — universitet)da axborot siyosatini takomillashtirish, ochiqlikni ta’minlash va universitetning ijobiy imijini shakllantirish borasida qator chora-tadbirlar amalga oshirilmoqda.

1.2. Mazkur nizom universitetda ochiqlik va shaffoflikni ta’minlash, universitet faoliyati haqida keng jamoatchilik va OAV vakillarini tezkor va aniq ma’lumotlarni yetkazish, bu orqali aholi, ayniqsa, yoshlarning universitet faoliyati haqida xabardorligini oshirish va uning ijobiy imijini shakllantirish borasida amalga oshiriladigan chora-tadbirlar tartibini belgilaydi.

1.3. Nizom universitetning axborot siyosatini izchillik bilan tartibga solishga qaratilgan.

**II. Asosiy tushunchalar**

2.1. Mazkur nizomda quyidagi asosiy tushunchalardan foydalaniladi:

**Rasmiy veb-sayt** — universitet tomonidan internet tarmog‘ida faoliyatning ochiqligini ta’minlash maqsadida tashkil etilgan, amaldagi qonunchilik va universitetning mahalliy normativ hujjatlari asosida yaratilgan o‘zaro bog‘langan veb-sahifalar majmuidir. Universitet rasmiy veb-sayti internet tarmog‘ida **www.tsul.uz** domen manzilida joylashgan.

**Ijtimoiy tarmoqlardagi sahifalar** — universitetning Telegram messenjeri, Instagram, Facebook, LinkedIn, YouTube, Twitter (X) va boshqa ijtimoiy tarmoqlarda universitet haqida rasmiy ma’lumotlar berib boriladigan manbalar.

**Press-reliz** — OAV uchun tayyorlangan xabar. Unda tadbir nomi, o‘tkazilish vaqti va joyi, maqsadi, tashkilotchilar va ishtirokchilar haqidagi ma’lumotlar, voqelikka nisbatan munosabatlar aks etishi kerak.

**III. Nizomning maqsad va vazifalari**

3.1. Nizom universitetda axborot siyosatini takomillashtirish, ochiqlikni ta’minlash, mahalliy rivojlanish va xalqaro standartlar asosida universitetning akademik, tashkiliy-boshqaruv va moliyaviy mustaqilligini ta’minlash borasida qilinayotgan ishlar, “Universitet 4.0” (ta‟lim – ilm-fan – tijoratlashtirish – ijtimoiy loyihalar tashabbuskori) konsepsiyasiga bosqichma-bosqich o‘tish jarayonlari, TDYUni yuridik amaliyot va ilm-fan markaziga aylantirish, har bir talaba va xodimning akademik, ilmiy va kasbiy muvaffaqiyatini rag‘batlantirish orqali yuridik ta’lim va ilm-fanning shaffofligi va jozibadorligini oshirish yo‘nalishda amalga oshirilayotgan chora-tadbirlarni keng jamoatchilik va OAV vakillariga yetkazish, shuningdek, milliy huquqiy qadriyatlarni dunyo ilmiy hamjamiyatiga tanitishni maqsad qilgan.

**IV. Universitet faoliyatiga doir axborotlarni yig‘ish va e’lon qilish tartibi**

4.1. Universitet faoliyatiga doir barcha ma’lumotlar avvalo TDYU rasmiy veb-sayti va ijtimoiy tarmoqlardagi rasmiy sahifalari orqali e’lon qilinadi. Rasmiy veb-sayt va ijtimoiy tarmoqlardagi rasmiy sahifalar fuqarolarga universitet haqida ochiq, shaffof va tezkor ma’lumot beruvchi asosiy manbalardir.

4.2. Tarkibiy bo‘linmalar Universitetda o‘tkazilishi rejalashtirilgan tadbir va loyihalar to‘g‘risidagi ma’lumotlarni mazkur tadbir va loyihalar boshlangunga qadar kamida **o‘n kun** avval Jamoatchilik va OAV bilan aloqalar bo‘limiga taqdim etadi. Ma’lumotlar tadbir nomi, o‘tkazilish vaqti va joyi, maqsadi, tashkilotchilar va ishtirokchilar, qo‘shimcha ravishda dastur va ma’ruzalardan iborat bo‘ladi. Zarur holatlarda masofaviy ishtirok etish hamda ro‘yxatdan o‘tish uchun onlayn so‘rovnomalarga linklar va boshqa ma’lumotlar ham taqdim etiladi.

4.3. Universitetda o‘tkazilishi rejalashtirilgan tadbir va loyihalar to‘g‘risidagi ma’lumotlar mazkur tadbir va loyihalar boshlangunga qadar kamida **yetti kun** oldin universitetning rasmiy veb-sayti hamda ijtimoiy tarmoqlardagi rasmiy sahifalarida e’lon qilinadi.

4.4. Axborot xususiyatidan kelib chiqqan holda, o‘tkazilgan tadbirlar (konferensiya, uchrashuv, davra suhbatlari) to‘g‘risidagi ma’lumotlar kamida shu kunning o‘zida (qoida tariqasida o‘tkazilgandan so‘ng 3-4 soat ichida) universitet rasmiy veb-sayti va ijtimoiy tarmoqlardagi rasmiy sahifalar orqali e’lon qilinishi shart.

4.5. Universitetning tarkibiy bo‘linmalari rahbarlari universitet rasmiy veb-sayti va ijtimoiy tarmoqlardagi rasmiy sahifalar orqali e’lon qilish maqsadida taqdim etiladigan ma’lumotlarning sifatliligi, ishonchliligi, haqqoniyligi uchun shaxsan javobgardir.

**V. Yakunlovchi qoidalar**

5.1. Nizomda belgilangan maqsad va vazifalarning o‘z vaqtida bajarilishi uchun barcha tarkibiy bo‘linmalar mas’ul bo‘lib, Jamoatchilik va OAV bilan aloqalar bo‘limi mazkur yo‘nalishda amalga oshirish lozim bo‘lgan chora-tadbirlarni markazlashtirish hamda ularning ijrosini nazorat qiluvchi asosiy bo‘linma hisoblanadi. Nizom talablarini bajarmagan hamda ma’lumotlarni o‘z vaqtida taqdim etmagan rahbar va xodimlarga belgilangan tartibda choralar ko‘riladi.